钦定古今图书集成/理学汇编/经籍典/第157卷 > 《诗有六义赋》李益
## 钦定古今图书集成/理学汇编/经籍典/第157卷 > 《诗有六义赋》李益

夫圣人之理，原于始而执其中。观天文以审于王事，
观人文而知其国风。故每岁孟春，采诗于道路，而献
之泮宫，有以知下之化而达人之穷，发于《关雎》之首，
暨乎王道之终。故曰：“天明自人而视，天听自人而聪。”
所谓政于内，系一人之本；动于外，形四方之风。始于
风，成于雅。失其道，或天方荐瘥；得其宜，或锡之纯嘏，
是人情之大窦，未有不由于斯者尔其德以颂宣，事
以类比，陈之于学校，将可以反正辍淫。播之于丝桐，
何有于剪商变征属辞，庶因于劝戒。缘情孰多夫绮
靡。《嘉鱼》作而贤者追。〈疑作进〉焉，驺虞废而王道缺矣。至
于《诗》之为称，言以适兴；《诗》之为志，赋以明类。亦有感
于鬼神，岂止明乎礼义？王泽竭而《诗》不作，周道微而
兴以刺，俾乃审音之人，于以知风之自洎。夫代见更
改也，运历于《诗》祖。〈一作亡〉自天未丧斯文也，以至于皇
家。于是抑文尚质，崇俭去奢。振六艺以补化，秉一言
之无邪。不然，何以天地奉若，而不兴云汉之嗟？用能
德馨而𬞟蘩可荐，诚达而𪎌麰降生。虽九重岁招其
谏诤，而九有日闻其颂声。且君匪五谏兮何弼，《诗》匪
六义兮何成？我皇乃以诗而条之，国政本乎人情，修
之身则寿考不忘，垂乎“后则，子孙千亿。”乃知《诗》之为
教，盖亦王猷之至极。